  Майя Бывальцева Ижкарысь Сарапулэ сюресэз тупатъямен валче, солэсь оглюкетсэ бадӟым машинаос понна ворсалозы. Уретонэз 8-тӥ гудырикошконысен кутыны чаклало, ивортэ элькунысь транспортъя но сюрес возёсъя министерстволэн пресс-службаез. Пичи машинаосты но автобусъёсты котыр сюрес вылтӥ лэзёзы, сое вуж Сарапул тракт кузя бурпалтӥз (Ижкарысь мыноно ке) лэсьтозы. Котыр сюресэз кӧльыен шобыртозы, мынон-ветлон кык чурен радъяськоз, котькуд пала быдэн одӥген. Нош 5 тонна но солэсь секыт транспорт улосвыл но федерал трассаос вылтӥ котырсконо луоз. Сарапул тракт пала мынонын лэзисьтэм пусъёсты пуктозы Пойма урамысь потонын светофор дорын. Сарапулысь потӥсьёс понна пусъёсты пуктозы ГИБДД-лэн постэз вӧзы. Отысен бадӟым машинаос федерал трассае яке Дэри-Изгурт сюрес вылэ кошкыны быгатозы. Удмуртиысь транспортъя но сюрес возёсъя министерство огдырлы кылдэм шугъяськонъёс шоры валаса учкыны куре. Ижкарысь Сарапулэ сюресэз федерал коньдэт чотын тупатъяло. Куинь арскын трассалэсь 35 иськемзэ выльдыны кулэ. Ужъёсты быдэстэм бере со техникая кыкетӥ категорилы тупалоз. Трасса озьы ик кык чурен кылёз, сюреслэн огъя пасьталаез 15 метр луоз, мынон-ветлон пасьталаез 8 метрысен 9 метрозь будоз. Выльдон ужъёсын валче кызьпу арама выжтэмын луоз. Таяз арын Лымшор шайвыл дорысен ГИБДД-лэн постэз дорозь 5 иськемез дасялозы, 2 но ӝыны иськемаз вылӥ сизэ вӧлдозы. Со понна элькунэ 200 миллион манет вуоз. Тегъёс: Авто Ижкар Сарапул Удмуртия сюресъёс  